**POZIV**

**na sudjelovanje u savjetovanju s javnošću o**

**NACRTU PRIJEDLOGA ODLUKE**

**O JAVNIM PRIZNANJIMA ZADARSKE ŽUPANIJE**

**PRAVNI TEMELJ**:

Sukladno članku 11. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 123/17, 98/19), predstavničko tijelo županije može pojedinu osobu koja je zaslužna za županiju proglasiti počasnim građaninom. Počašću se ne stječu posebna prava, odnosno obveza i može se opozvati ako se počastvovani pokaže nedostojnim takve počasti. Predstavničko tijelo može utvrditi i druga javna priznanja.

Sukladno člancima 9. i 10. Statuta Zadarske županije („Službeni glasnik Zadarske županije“ broj 15/09, 7/10, 11/10, 4/12, 2/13, 14/13, 3/18) građane posebno zaslužne za županiju Županijska skupština može proglasiti počasnim građanima, a može dodjeljivati nagrade i druga priznanja građanima i pravnim osobama za osobite zasluge i uspjehe na svim područjima gospodarskog i društvenog života značajnim za Županiju. Nagrade i priznanja dodjeljuju se pod uvjetima i na način propisan posebnom odlukom.

**OBRAZLOŽENJE:**

Donošenje nove Odluke o dodjeli javnih priznanja Zadarske županije (u daljnjem tekstu: Odluka) predlaže se radi preciznijeg uređenja postupka predlaganja i dodjele javnih priznanja u odnosu kako je isto uređeno aktualnom Odlukom o dodjeli javnih priznanja Zadarske županije („Službeni glasnik Zadarske županije“ broj 11/06).

Odluka je opći akt kojim se u bitnome uređuju vrste javnih priznanja Zadarske županije, uvjeti za njihovu dodjelu, osobe koje mogu biti predložene, ovlašteni predlagatelji, postupak predlaganja, a posebno postupanje Odbora za dodjelu javnih priznanja Zadarske županije (u daljnjem tekstu: Odbor) koji utvrđuje prijedlog i dostavlja ga Županijskoj skupštini na nadležno odlučivanje, kao i način dodjele javnih priznanja.

Novina koja se Odlukom predlaže je propisati proglašenje počasnim građaninom Zadarske županije kao posebnu vrstu priznanja, koja je mogućnost do sada postojala, ali je bila regulirana samo općenito Zakonom o lokalnoj i područnoj (regionalnoj) samoupravi i Statutom Zadarske županije.

Nadalje, za dodjelu Godišnje nagrade Zadarske županije koja se sastoji od povelje i novčanog iznosa, predlaže se dodjeljivati novčani iznos i udrugama građana, dok se do sada novčani iznos dodjeljivao samo fizičkim osobama.

Odlukom se definira širi krug ovlaštenih predlagatelja za dodjelu javnih priznanja Nagrade Zadarske županije za životno djelo i Godišnje nagrade Zadarske županije, pa se umjesto odredbe temeljem koje javna priznanja mogu isticati sve pravne i fizičke osobe, predlaže kao ovlaštene predlagatelje za ove vrste priznanja odrediti župana, predsjednika Županijske skupštine, članove Županijske skupštine, radna tijela Županijske skupštine, izvršna i predstavnička tijela jedinica lokalne samouprave s područja Zadarske županije, fizičke osobe s prebivalištem na području Zadarske županije, kao i udruge, trgovačka društva, ustanove, političke stranke, vjerske zajednice i druge pravne osobe sa sjedištem na području Zadarske županije.

Novina je da predlagatelj ne može istodobno biti i kandidat za dodjelu javnog priznanja i obrnuto, pa se takvi prijedlozi neće razmatrati.

Postupak podnošenja prijedloga detaljnije je uređen propisivanjem minimalnog sadržaja obrasca za podnošenje prijedloga sa mogućnošću dostave druge dokumentacije kojom se potvrđuje prijedlog.

Sukladno članku 34. stavak 2. Poslovnika Županijske skupštine Zadarske županije sjednice radnih tijela zatvorene su za javnost, a Odlukom se ovo pravilo dodatno propisuje uz odredbu kako se postupak predlaganja odvija bez javnosti, a u cilju zaštite ugleda kandidata i neovisnosti tijela koja sudjeluju u odlučivanju.

Odlukom se podrobnije uređuje dodjela javnog priznanja posthumno i obveza predlagatelja na dostavu podataka o članu obitelji, odnosno zakonskim ili oporučnim nasljednicima koji mogu primiti javno priznanje u ime nagrađenoga, a ukoliko se ne raspolaže podacima javno priznanje se trajno čuva u pismohrani Zadarske županije.

Novina je i postupak oduzimanja dodijeljenih priznanja na prijedlog Odbora za dodjelu javnih priznanja.

Odluka je podijeljena u četiri glave i sadrži 26 članaka kojima se uređuje kako slijedi:

**I. OPĆE ODREDBE**

**Članak 1. - 3.**

Ovim odredbama općenito se definira predmet ovog akta kojim se propisuju vrste javnih priznanja Zadarske županije, uvjeti za njihovu dodjelu, postupak predlaganja i način dodjele, rodna ravnopravnost u korištenju riječi i pojmova, te se općenito definiraju osobe kojima se mogu dodjeljivati priznanja i u kojim područjima gospodarskog i društvenog života značajnim za Zadarsku županiju.

**II. VRSTE JAVNIH PRIZNANJA I UVJETI ZA NJIHOVU DODJELU**

**Članak 4. - 7.**

Ovim odredbama se utvrđuju sljedeća javna priznanja Zadarske županije: Počasni građanin Zadarske županije, Nagrada Zadarske županije za životno djelo i Godišnja nagrada Zadarske županije, koja se potom podrobnije uređuje. Proglašenje počasnog građanina Zadarske županije je javno priznanje istaknutim fizičkim osobama koje su svojim djelovanjem znatno pridonijele promidžbi, značaju i ugledu Zadarske županije u zemlji i inozemstvu. Nagrada Zadarske županije za životno djelo dodjeljuje se istaknutim fizičkim osobama za cjelovito djelo koje su ostvarile tijekom svog radnog vijeka i koje u određenom području života i rada predstavlja izuzetan i osobito vrijedan doprinos razvoju Zadarske županije, koja se u pravilu dodjeljuje jedna godišnje, a osobi se može dodijeliti samo jedanput. Godišnja nagrada Zadarske županije dodjeljuje se za iznimna postignuća ostvarena u prethodnoj godini, godišnje se može dodijeliti najviše 10 takvih nagrada, a može se dodijeliti: fizičkim osobama, skupini fizičkih osoba, trgovačkim društvima, ustanovama, vjerskim zajednicama, udrugama građana i drugim pravnim osobama.

**III. POSTUPAK PREDLAGANJA I DODJELE JAVNIH PRIZNANJA**

**Članak 8. - 22.**

Ovim odredbama se u bitnome regulira krug ovlaštenih predlagatelja za podnošenje prijedloga za dodjelu javnih priznanja, postupak podnošenja prijedloga za proglašenje osobe počasnim građaninom Zadarske županije koje se u svako doba može podnijeti Odboru, postupak za dodjelu javnih priznanja Nagrade Zadarske županije za životno djelo i Godišnje nagrade Zadarske županije, raspisivanje pozivnog natječaja, rokovi za objavu pozivnog natječaja i podnošenje prijedloga, minimalan sadržaj obrasca za podnošenje prijedloga sa mogućnošću dostave druge dokumentacije, provođenje postupka koji se radi interesa zaštite ugleda kandidata i neovisnosti tijela koja sudjeluju u odlučivanju odvija bez javnosti, način rada Odbora na sjednici, utvrđivanje prijedloga za dodjelu javnog priznanja, nadležnost Županijske skupštine za donošenje odluke o dodjeli javnih priznanja, postupak uručenja javnih priznanja, postupak dodjele javnog priznanja posthumno, izgled povelje i visina novčanog iznosa koja se dodjeljuje, te postupak oduzimanja dodijeljenog javnog priznanja.

**IV. ZAVRŠNE ODREDBE**

**Članak 23. – 26.**

Završnim odredbama regulira se vođenje posebne evidencijeo dobitnicima javnih priznanja, primjena Odluke na postupke dodjele javnih priznanja započete do dana stupanja na snagu ove Odluke, prestanak važenja Odluke o javnim priznanjima Zadarske županije (Službeni glasnik Zadarske županije broj 11/06), te stupanje na snagu Odluke osmi dan od dana objave u Službenom glasniku Zadarske županije.

Budući je Odluka o javnim priznanjima Zadarske županije opći akt Zadarske županije kojim se utječe na interese građana i pravnih osoba, sukladno članku 11. Zakona o pravu na pristup informacijama (Narodne novine broj 25/13. i 85/15.), provodi se postupak savjetovanja s javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata (Narodne novine broj 140/09.), stavljanjem Nacrta prijedloga Odluke na internetske stranice Zadarske županije s mogućnošću zainteresiranih da elektronskom poštom ili u pisanom obliku dostave svoje komentare, primjedbe i prijedloge na raspoloživom obrascu – prilog 2.ovog Poziva.

Postupak savjetovanja provest će se u razdoblju od 15. siječnja 2020. do 15. veljače 2020. godine. Organizator i nositelj postupka savjetovanja je Upravni odjel za pravne i zajedničke poslove u Zadarskoj županiji.

Uz ovaj Poziv na sudjelovanje u savjetovanju s javnošću, stavlja se na raspolaganje utvrđeni Nacrt prijedloga Odluke o javnim priznanjima Zadarske županije i Obrazac za sudjelovanje u savjetovanju.

* Prilog 1. Nacrt prijedloga Odluke o javnim priznanjima Zadarske županije
* Prilog 2. Obrazac za dostavu prijedloga, primjedbi i mišljenja u internetskom savjetovanju.